Source: https://mkik.hu/hirek/versenykepessegi-feltetel-a-fejlett-valasztottbirosagi-rendszer
Timestamp: 2020-02-28 22:40:25
Document Index: 32659759

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

A Magyar Kereskedelmi és Iparkamara (MKIK) mellett működő Állandó Választottbíróság 70. évfordulója alkalmából rendezett konferencián, Parragh László, az MKIK elnöke üdvözölte, hogy Magyarországon van hagyománya az egyezségnek, mert ez a vitarendező testületek működésének kedvez. Hozzátette, hogy a kamara feladatai közé tartozik a vállalati viták rendezése, ezért biztosítja a választottbíróság működési feltételeit annak befolyásolása nélkül. Üdvözölte egyúttal, hogy a választottbíróság 70 év alatt, nehéz körülmények között is megőrizte a tekintélyét, és jelentős ügyek rendezésével mérsékli a rendes bíróságok terheit. Az MKIK vezetője szerint a belföldi vállalkozásoknak is kedvez, ha külföldi helyett a magyar választottbírósághoz fordulhatnak, ezért arra számít, hogy a testület jelentősége tovább nőhet a következő években.
A gazdasági versenyképesség és a befektetői bizalom erősítésének feltétele a fejlett választottbírósági rendszer - jelentette ki az igazságügyi miniszter a konferencián. Varga Judit szerint a jól működő választottbírósági rendszer azt üzeni a befektetőknek, hogy a magyar jogi kultúra fejlett, a jogbiztonság erős, az ország jogrendszere megbízható. A szervezeti keretek legutóbbi átalakítását követően - mint mondta - a magyar választottbírósági rendszer versenyképes vitarendezési lehetőséget kínál a rendes bíróságokkal és a külföldi választottbíróságokkal szemben. A választottbíróságokról szóló 2017-es törvény követi a nemzetközi szabályozás változásait, és kiküszöböli a korábbi hiányosságokat is - tette hozzá. Az állandó kereskedelmi választottbíróság iránt a bizalom az elmúlt 2 évben erősödött, a testület joggyakorlata kiforrott, az igazságügyi tárca pedig nyitott arra, hogy a támogató jogszabályi környezetet a működési tapasztalatok alapján tovább javítsa - hangsúlyozta a miniszter.
Az Állandó Választottbíróság elnöke üdvözölte, hogy a 2017-es törvény megteremtette a stratégiai együttműködés lehetőségét a kormány, a vállalkozások és a választottbíróság között, utóbbiak hatáskörét pedig néhány kivétellel valamennyi magánjogi ügyre kiterjesztette. Burai-Kovács János hangsúlyozta, hogy a választottbíróság nem "szeniorklub", hiszen a legtehetségesebb fiatal szakemberek is részt vesznek a munkájában. Véleménye szerint a választottbíróságnak továbbra is átláthatóan kell működnie, igazodva az ügyfelek igényeihez, ítélkezésében pedig csak olyanok vehetnek részt, akiknek az elfogulatlanságához nem fér kétség.